It-Tabella ta’ Valutazzjoni Soċjali li tappoġġa l-Pilastru Ewropew tad-Drittijiet Soċjali tistabbilixxi għadd ta’ sfidi soċjali u għall-impjiegi għal Malta. Malta bbenefikat minn suq tax-xogħol dinamiku qabel il-kriżi, b’livelli baxxi ta’ qgħad, inkluż għaż-żgħażagħ, u waħda mill-ogħla rati ta’ tkabbir fl-impjiegi fl-UE. Waqt il-kundizzjonijiet avversi tal-2020, Malta tejbet rata ta’ impjieg li diġà kienet għolja meta mqabbla mal-medja tal-UE u rnexxielha tillimita ż-żieda fil-qgħad. Il-poplu Malti huwa, f’termini ġenerali, poplu f’saħħtu u jgawdi minn waħda mill-itwal stennijiet tal-għomor fl-UE. Il-ħtiġijiet mhux issodisfati għall-kura medika huma baxxi, bi ftit varjazzjoni bejn il-gruppi ta’ dħul. Ir-rata ta’ tluq bikri mill-iskola għadha għolja ħafna f’Malta. Minkejja li qed tonqos, ir-rata (ta’ 16,7 %) għadha fost l-ogħla fl-UE (9,9 %), u tiżdied ma’ proporzjon diġà għoli ta’ adulti b’livell baxx ta’ ħiliet, b’parteċipazzjoni limitata ulterjuri fit-tagħlim għall-adulti. Barra minn hekk, il-prevalenza ta’ progress insuffiċjenti u livelli baxxa tal-edukazzjoni jżidu b’mod sinifikanti r-riskju tal-faqar u l-esklużjoni soċjali u tkompli żżid mal-iskarsezzi li diġà huma kbar fil-ħiliet u fil-ħaddiema. Id-differenza bejn il-ġeneri fl-impjiegi (17,7 pps fl-2020) għadha fost l-ogħla fl-UE. F’dawn l-aħħar snin, l-għoti ta’ childcare b’xejn u l-istrateġija “biex ix-xogħol irendi” ikkontribwew għal żieda sostanzjali fir-rata ta’ impjieg tat-tfajliet. Madankollu, il-parteċipazzjoni tan-nisa fis-suq tax-xogħol xorta waħda tonqos wara l-età ta’ 40 sena, u b’hekk tibqa’ differenza kumplessiva għolja bejn il-ġeneri fl-impjiegi minkejja tnaqqis kbir f’dan l-aħħar deċennju (minn 31,4 pps fl-2012). Wara snin ta’ tnaqqis, il-faqar beda jiżdied fl-2019. Fl-2019, it-rata ta’ “f’riskju ta’ faqar jew esklużjoni soċjali” (20,1 %) kienet kemm kemm aktar mill-medja tal-UE (20,9 %) iżda bdiet tiżdied wara snin ta’ tnaqqis. L-impatt tat-trasferimenti soċjali (minbarra l-pensjonijiet) fuq it-tnaqqis tal-faqar, li huwa 26,3 %, huwa sostanzjalment aktar baxx mill-medja tal-UE (32,4 %) u kompla jonqos fl-2019. Il-pjan għall-irkupru u r-reżiljenza ppreżentat minn Malta għandu l-għan li jindirizza xi sfidi soċjali u għall-impjiegi rilevanti għall-implimentazzjoni tal-Pilastru. Sabiex jappoġġa l-aċċess u l-opportunitajiet indaqs għas-suq tax-xogħol, il-pjan jipprevedi riformi mmirati biex: tingħata promozzjoni għall-iżvilupp tal-ħiliet; jiġi indirizzat it-tluq bikri mill-iskola u tittejjeb l-inklużività tal-edukazzjoni permezz tat-twaqqif ta’ “e-Kulleġġ”; jissaħħaħ il-programm ta’ litteriżmu li diġà jeżisti; u jiġu stabbilit klassijiet speċjali għall-istudenti b’diżabilità. Strateġija riveduta dwar l-impjiegi għandha l-għan li tappoġġa l-impjegabbiltà u l-mobbiltà tal-ħaddiema, u li tippromovi parteċipazzjoni ulterjuri tal-ħaddiema akbar fl-età u adulti b’livell baxx ta’ ħiliet. Il-pjan għandu wkoll l-għan li jagħti spina lill-ugwaljanza bejn il-ġeneri permezz tal-Istrateġija u Pjan ta’ Azzjoni għall-Integrazzjoni tal-Ugwaljanza bejn il-Ġeneri. Fil-qasam tal-protezzjoni soċjali u l-inklużjoni, Malta qed tippjana li tirrevedi s-sistema tagħha tal-benefiċċji tal-qgħad sabiex tkun aktar reattiva għaċ-ċiklu ekonomiku u qed tippjana li tirrevedi s-sistema tal-pensjonijiet, inkluż permezz ta’ konsultazzjonijiet, studji u rakkomandazzjonijiet possibbli. Biex tikkomplementa l-isforz tal-pjan għall-irkupru u r-reżiljenza fir-rigward tal-ħiliet u l-edukazzjoni, Malta qed tkompli tirriforma l-edukazzjoni sekondarja. Oriġinarjament appoġġata mill-Fond Soċjali Ewropew u mbagħad permezz tal-baġit nazzjonali, ir-riforma My Journey: Achieving through different paths tintroduċi suġġetti vokazzjonali u applikati fl-edukazzjoni sekondarja ġenerali flimkien mal-kurrikulu ewlieni. L-għan huwa li jiġu indirizzati aħjar il-ħtiġijiet edukattivi differenti, jiġu indirizzati r-rati tat-tluq mill-iskola, u tingħata attenzjoni partikolari biex tittejjeb l-impjegabbiltà diġà fi stadju bikri. Ir-riforma bdiet tiġi implimentata fis-sena akkademika 2019-20.